สวัสดีค่ะ ดิฉันอายุ23ปี น้ำหนักประมาณ40ค่ะ เนื่องจากดิฉันเป็นคนที่ประจำเดือนมาไม่ปกติอยู่แล้ว บางช่วงมาทุกเดือน บางช่วงหายไปสามเดือน บางช่วงเคยหายไป6เดือนค่ะ รอบนี้ดิฉันประจำเดือนไม่มาประมาณ3เดือนประกอบกับสิวขึ้นรอบคางอยู่เรื่อยๆ เลยคิดอยากไปตรวจร่างกาย แต่ด้วยสถานการณ์โรคระบาดในตอนนี้เลยทำให้ไม่อยากไปรพ. จึงตัดสินใจซื้อยาคุมกำเนิดyasminมากินเพื่อปรับฮอร์โมนเป็นครั้งแรก แต่ยังไม่ได้กินประจำเดือนก็มาพอดีค่ะ เลยพึ่งเริ่มกินเมื่อวานตอน 22.00 หลังจากประจำเดือนหมดไปประมาณ1อาทิตย์ วันนี้ตอนเช้ามีอาการณ์มึนหัวเล็กน้อย ประกอบกับหัวใจเต้นเร็วมากหลังจากออกกำลังกายในตอนเช้า (ออกกำลังกายตอนเช้าทุกวันแต่ปกติไม่ได้รู้สึกหายใจไม่ทันแบบนี้ค่ะ) แต่เมื่อได้นอนพักสักพักก็หายเป็นปกติ จึงทำให้รู้สึกกังวลเล็กน้อยว่าจะเป็นอะไรหรือไม่ หรือเป็นปกติของคนที่พึ่งเริ่มกินยาคุมครั้งแรกคะ ขอบพระคุณค่ะ
สวัสดีค่ะ การที่ประจำเดือนมาไม่สม่ำเสมอนั้น ควรพบแพทย์เพื่อตรวจหาสาเหตุที่แน่ชัดก่อน และรักษาตามสาเหตุนั้นๆ การใช้ยาปรับฮอร์โมนกินเองนั้น อาจจะเป็นการแก้ปัญหาที่ปลายเหตุ อีกทั้งถ้าใช้ยาอย่างไม่ถูกต้อง อาจจะทำให้มีผลข้างเคียงตามมาได้โดยสาเหตุที่พบได้บ่อยของประจำเดือนที่ผิดปกติเช่นมีถุงน้ำหลายใบในรังไข่ ความผิดปกติของมดลูก ฮอร์โมนจากรังไข่ไม่สมดุล หรือไม่มีการตกไข่อาการใจเต้นเร็วหลังการใช้ยาคุมกำเนิดนั้น พบได้ค่อนข้างน้อยค่ะ ไม่ใช่ผลข้างเคียงที่เจอได้บ่อยนัก ผลข้างเคียงที่เจอได้บ่อยเช่นมีเลือดไหลก่อนรอบประจำเดือน เกิดอาการปวดหัว คลื่นไส้วิงเวียน ปวดหน้าอก อารมณ์แปรปรวน เป็นต้นแต่อย่างไรก็ตามหากมีอาการใจสั่นมากผิดปกติ ควรหยุดกินยา และไปพบแพทย์เพื่อตรวจหาสาเหตุเพิ่มเติม ซึ่งอาจเกี่ยวกับโรคหัวใจหรือปอด โรคไทรอยด์ทำงานมากผิดปกติ ที่ควรได้รับการรักษาหรือไม่ และแจ้งแพทย์เรื่องประจำเดือนด้วย ซึ่งอาจจะมีการนัดเข้าไปหาสาเหตุกับสูตินรีแพทย์ต่อไป